Πρόταση για ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που θα υιοθετήσει η Κοινότητα, στο πλαίσιο του Συμβουλίου των Υπουργών των χωρών ΑΚΕ/ΕΚ, για τον διακανονισμό όλων των ειδικών δανείων των λιγότερο ανεπτυγμένων υπερχρεωμένων φτωχών χωρών (ΑΚΕ) τα οποία εναπομένουν μετά την πλήρη εφαρμογή των μηχανισμών ελάφρυνσης του χρέους των υπερχρεωμένων φτωχών χωρών.

(υποβάλλεται από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Κατά την διάσκεψη κορυφής της Ομάδας των 7 (G7) στην Κολωνία, τον Ιούνιο 1999, αποφασίσθηκε ότι έπρεπε να ενισχυθεί η πρωτοβουλία για τις υπερχρεωμένες φτωχές χώρες (ΥΦΧ), που είχε συμφωνηθεί το 1996, προκειμένου να επιταχυνθεί και να διευρυνθεί η ελάφρυνση του εξωτερικού τους χρέους. Στο πλαίσιο αυτό, η Κοινότητα και οι χώρες ΑΚΕ αποφάσισαν, τον Δεκέμβριο του 1999, την ανάληψη από τους πόρους του ΕΤΑ, ποσού της τάξεως του 1 δισεκατομμυρίου ευρώ, υπέρ της πρωτοβουλίας για τις υπερχρεωμένες φτωχές χώρες (ΥΦΧ). Η απόφαση αυτή θα κάλυπτε, αφενός, τη συνεισφορά της Κοινότητας ως πιστωτή για τις πρώτες χώρες ΑΚΕ που έχουν δικαίωμα να επωφεληθούν από την πρωτοβουλία (δηλαδή σύμφωνα με τις εκτιμήσεις, 320/360 εκατ. ευρώ) και, αφετέρου, μια συνεισφορά της Κοινότητας ως χορηγού στο πιστωτικό ταμείο που συνδέεται με την πρωτοβουλία των ΥΦΧ, η διαχείριση του οποίου γίνεται από την Παγκόσμια Τράπεζα (περίπου 680 εκατ. ευρώ, εκ των οποίων 670 για την Αφρικανική Τράπεζα Ανάπτυξης και 10 για την Γουιάνα). Η συνεισφορά αυτή θα είναι επαρκής και θα συμφωνεί επίσης με την δίκαια κατανομή του βάρους μεταξύ των χορηγών. Το Συμβούλιο αποφάσισε, επιπλέον, να συνεισφέρει 54 εκατ. ευρώ στο Πιστωτικό Ταμείο της πρωτοβουλίας για τις ΥΦΧ, υπέρ των χωρών της Λατινικής Αμερικής και της Ασίας οι οποίες είναι επιλέξιμες για την ελάφρυνση του χρέους των ΥΦΧ.

Η Κοινότητα αποφάσισε να προβεί σε μία τέτοια μαζική συνεισφορά στο πιστωτικό ταμείο που συνδέεται με την πρωτοβουλία για τις υπερχρεωμένες φτωχές χώρες προκειμένου να επιτρέψει σε ορισμένες πολυμερείς τράπεζες ανάπτυξης και, ειδικά, στην Αφρικανική Τράπεζα Ανάπτυξης, να αντιμετωπίσουν τη σημαντική αύξηση του κόστους που έχει σχέση με την ενίσχυση της πρωτοβουλίας για τις υπερχρεωμένες φτωχές χώρες. Η απόφαση της ΕΚ ήταν επίσης αποφασιστική στο να επιτρέψει στην Αφρικανική Τράπεζα Ανάπτυξης να προτείνει προσωρινή ελάφρυνση του χρέους στο πλαίσιο της πρωτοβουλίας. Σε ένα πλαίσιο όπου οι συνολικές συνεισφορές των χορηγών στο πιστωτικό ταμείο ήταν, και είναι ακόμα, ανεπαρκείς, η απόφαση της ΕΚ συνέβαλε στο να ελαφρύνει αποτελεσματικά και γρήγορα το χρέος και να ελευθερώσει, κατά συνέπεια, νέους πόρους για την καταπολέμηση της φτώχειας καθώς και για συμπληρωματικές δαπάνες στον κοινωνικό τομέα. Αυτό έχει, βέβαια, ιδιαίτερη σημασία για τις λιγότερο ανεπτυγμένες χώρες, οι οποίες είναι οι πλέον ευάλωτες μεταξύ των ΥΦΧ. Πρέπει να σημειωθεί ότι η συνεισφορά της ΕΚ αντιπροσωπεύει περίπου το ένα τρίτο των συνολικών συνεισφορών που έχουν μέχρι τώρα καταβληθεί στο Πιστωτικό Ταμείο για τις ΥΦΧ.

Η Κοινότητα, εκτός από την αποφασιστική χρηματοοικονομική συμμετοχή της στην πρωτοβουλία, ως πιστωτής και ως χορηγός, κατέχει επίσης την πρώτη θέση σε πιο θεωρητικά θέματα και, ειδικά, όσον αφορά την ανάγκη να συνδεθεί η βοήθεια για την ελάφρυνση του χρέους με την πρόοδο στην καταπολέμηση της φτώχειας. Αυξάνοντας, παραδείγματος χάρη, αυξάνοντας τις επιδοτήσεις στο διευκόλυνση διαρθρωτικής προσαρμογής για τις υπερχρεωμένες φτωχές χώρες πριν ακόμα από την διάσκεψη κορυφής της Κολωνίας, ήταν μεταξύ των πρώτων χορηγών που υπογράμμιζε τη σημασία του αναγκαίου δεσμού μεταξύ της ελάφρυνσης του χρέους και της αύξησης των κοινωνικών δαπανών.

Από τότε που η Παγκόσμια Τράπεζα και το ΔΝΤ δημιούργησαν το πλαίσιο για την ενισχυμένη πρωτοβουλία για τις ΥΦΧ, έχει σημειωθεί σημαντική πρόοδος όσον αφορά την εφαρμογή της πρωτοβουλίας. Στα τέλη του 2000, περίπου 22 χώρες ήταν επιλέξιμες για ελάφρυνση του χρέους εφόσον είχαν φθάσει το σημείο λήψης απόφασης και μπορούσαν να επωφεληθούν άμεσα από την ελάφρυνση του χρέους. Ωστόσο, το θέμα σημείωσης προόδου στην εφαρμογή της ενισχυμένης πρωτοβουλίας για τις ΥΦΧ και τα σχετικά μέτρα ελάφρυνσης του χρέους υπέρ των δικαιούχων φτωχών χωρών πρέπει να παραμείνει θέμα προτεραιότητας στην ημερήσια διάταξη για τις συζητήσεις στο πλαίσιο της Ομάδας των 7. Ιδιαίτερα, πολλές βιομηχανικές χώρες (Αυστραλία, Καναδάς, Γαλλία, Γερμανία, Ιταλία, Ιαπωνία, Κάτω Χώρες, Νορβηγία, Ηνωμένο Βασίλειο και Ηνωμένες Πολιτείες) ανήγγειλαν την πρόθεσή τους να.παρέχουν πλήρη απαλλαγή των διμερών απαιτήσεων προς τις επιλέξιμες ΥΦΧ.

Οι λιγότερο ανεπτυγμένες χώρες (ΛΑΧ) αποτελούν την πλειοψηφία των υπερχρεωμένων φτωχών χωρών (ΥΦΧ). Ως ομάδα αντιπροσωπεύουν 48 από τις φτωχότερες χώρες στον κόσμο, με συνολικό πληθυσμό 610,5 εκατομμύρια κατοίκους. Η ομάδα των χωρών αυτών αποτελεί ένα περιθωριοποιημένο τμήμα της συνολικής οικονομίας, ιδίως όσον αφορά τις συναλλαγές και τις επενδύσεις. Επιπλέον, οι εθνικοί τους πόροι είναι περιορισμένοι και τα θεσμικά τους μέσα ελάχιστα ανεπτυγμένα. Η εξάρτησή τους από την εξωτερική βοήθεια είναι μεγάλη. Εν συντομία, οι οικονομίες του είναι εξαιρετικά ευαίσθητες. Τελευταία, η Επιτροπή υπέβαλε πολλές συγκεκριμένες προτάσεις που έχουν στόχο να βοηθήσουν τις χώρες αυτές να επιτύχουν αειφόρο ανάπτυξη και να σημειώσουν πρόοδο όσον αφορά την καταπολέμηση της φτώχειας. Η Κοινότητα αποφάσισε τελευταία να αυξήσει τις προσπάθειές της για την καταπολέμηση των μεταδοτικών ασθενειών, όπως είναι το AIDS και η ελονοσία, που είναι από τις μεγαλύτερες ανησυχίες για την πλειοψηφία των λιγότερο ανεπτυγμένων χωρών. Επιπλέον, μία πρόταση της Επιτροπής η "όλα εκτός από όπλα" ("all but arms"), η οποία βρίσκεται, προς το παρόν, στο στάδιο των συζητήσεων, θα βοηθούσε επίσης ειδικά τις ΛΑΧ, προσφέροντάς τους ελεύθερη σχεδόν πρόσβαση στην αγορά της Κοινότητας.

Προκειμένου να σημειωθεί πρόοδος στο πλαίσιο της αναπτυσσόμενης διεθνούς συναίνεσης για την ελάφρυνση του χρέους και να υπάρξει ανταπόκριση στις ολοένα και μεγαλύτερες ανησυχίες της διεθνούς κοινότητας όσον αφορά την αυξημένη περιθωριοποίηση των ΛΑΧ στην παγκόσμια οικονομία, η Κοινότητα έχει τώρα τη βούληση να προτείνει την πλήρη ελάφρυνση όλων των υπολειπομένων ειδικών δανείων που έχουν χορηγηθεί και προσδιοριστεί βάσει των τριών συμβάσεων της Λομέ στις λιγότερο ανεπτυγμένες χώρες ΑΚΕ, μετά τη συμφωνηθείσα ελάφρυνση του χρέους βάσει του πλαισίου της ενισχυμένης πρωτοβουλίας για τις ΥΦΧ. Η Κοινότητα θεωρεί ότι πρόκειται για πρόσφορη δράση, ενόψει της τρίτης Διάσκεψης των ΗΕ για τις ΛΑΧ, που θα γίνει στις Βρυξέλλες (14-20 Μαΐου 2001), για να αντιμετωπισθεί αποτελεσματικά το πρόβλημα του χρέους στις ιδιαίτερα φτωχές χώρες και για συμπληρωματική σε άλλες δράσεις που έχουν ληφθεί υπέρ των ΛΑΧ. Η απόφαση αυτή θα πρέπει επίσης να ειδωθεί υπό το φως της προοδευτικής εγκατάλειψης του μηχανισμού των ειδικών δανείων, ο οποίος δεν χρησιμοποιείται πλέον μετά την Λομέ IV. Αυτή η γραμμή δράσης από την ΕΚ θα προχωρήσει πέρα από το υπάρχον πλαίσιο της ενισχυμένης πρωτοβουλίας για τις ΥΦΧ, ενώ θα τηρεί πάντα τις καθορισθείσες παραμέτρους.

Για τους λόγους αυτούς, η Επιτροπή προτείνει στο Συμβούλιο να εγκρίνει τη συνημμένη απόφαση που αφορά την θέση που θα λάβει η Κοινότητα στο Συμβούλιο των Υπουργών ΑΚΕ-ΕΚ, όσον αφορά τον διακανονισμό όλων των ειδικών δανείων των λιγότερο ανεπτυγμένων υπερχρεωμένων φτωχών χωρών ΑΚΕ τα οποία εναπομένουν μετά την πλήρη εφαρμογή των μηχανισμών ελάφρυνσης του χρέους των ΥΦΧ.

Πρόταση για ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με θέση που θα υιοθετήσει η Κοινότητα στο πλαίσιο του Συμβουλίου των Υπουργών των χωρών ΑΚΕ/ΕΚ, για τον διακανονισμό όλων των ειδικών δανείων των λιγότερο ανεπτυγμένων υπερχρεωμένων φτωχών χωρών ΑΚΕ, τα οποία εναπομένουν μετά την πλήρη εφαρμογή των μηχανισμών ελάφρυνσης του χρέους των υπερχρεωμένων φτωχών χωρών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

´Εχοντας υπόψη,

τη συνθήκη για την ίδρυση της Ευρωπαϊκής Κοινότητας και, ιδίως, το άρθρο 310, σε συνάρτηση με το άρθρο 300 παράγραφος 2, δεύτερο εδάφιο.

την πρόταση της Επιτροπής.

Εκτιμώντας τα εξής:

(1) Η τέταρτη σύμβαση ΑΚΕ-ΕΚ, όπως τροποποιήθηκε από τη συμφωνία που υπογράφηκε στο Μαυρίκιο στις 4 Νοεμβρίου 1995, και, ιδίως, το άρθρο 282, παράγραφος 5, προβλέπει ότι "οιοδήποτε πόροι που δεν έχουν διατεθεί και εναπομένουν από τους προγραμματισμένους πόρους, πρέπει να χρησιμοποιούνται για τη χρηματοδότηση δραστηριοτήτων που εμπίπτουν στο στόχο της συνεργασίας για τη χρηματοδότηση της ανάπτυξης, ιδίως εκείνων που συνδέονται με την προγραμματισμένη βοήθεια, εκτός από διαφορετική γνώμη του Συμβουλίου των Υπουργών".

(2) Η διάταξη αυτή παραμένει σε εφαρμογή σύμφωνα με την απόφαση αριθ. 1/2000 του Συμβουλίου των Υπουργών ΑΚΕ-ΕΚ, όσον αφορά τα μεταβατικά μέτρα έως ότου αρχίσει να ισχύει η συμφωνία του Κοτονού.

(3) Πρέπει να προσδιοριστεί η θέση που θα υιοθετήσει η Κοινότητα στο πλαίσιο του Συμβουλίου Υπουργών ΑΚΕ-ΕΚ, όσον αφορά τον διακανονισμό όλων των ειδικών δανείων των λιγότερο ανεπτυγμένων υπερχρεωμένων φτωχών χωρών ΑΚΕ, που εναπομένουν μετά την πλήρη εφαρμογή των μηχανισμών ελάφρυνσης του χρέους των ΥΦΧ.

ΑΠΟΦΑΣΙΖΕΙ:

´Αρθρο μόνο

Η θέση που θα υιοθετήσει η Κοινότητα στο πλαίσιο του Συμβουλίου των Υπουργών ΑΚΕ-ΕΚ θα στηριχθεί στο σχέδιο απόφασης του Συμβουλίου των Υπουργών ΑΚΕ-ΕΚ, που επισυνάπτεται στην παρούσα απόφαση.

´Εγινε στις Βρυξέλλες,

Για το Συμβούλιο της Ευρωπαϊκής ´Ενωσης

Ο πρόεδρος

ΠΑΡΑΡΤΗΜΑ

Σχέδιο

ΑΠΟΦΑΣΗ ΤΟΥ ΣΥΜΒΟΥΛΙΟΥ ΤΩΝ ΥΠΟΥΡΓΩΝ ΑΚΕ-ΕΚ

για τη ρύθμιση όλων των "ειδικών δανείων" των λιγότερο ανεπτυγμένων ΥΦΧ ΑΚΕ που εναπομένουν μετά την πλήρη εφαρμογή των μηχανισμών ελάφρυνσης του χρέους των ΥΦΧ

ΤΟ ΣΥΜΒΟΥΛΙΟ ΤΩΝ ΥΠΟΥΡΓΩΝ ΑΚΕ-ΕΚ,

´Εχοντας υπόψη,

τη συμφωνία του Κοτονού, που τέθηκε σε πρόωρη εφαρμογή με την απόφαση αριθ. 1/2000 του Συμβουλίου των Υπουργών ΑΚΕ-ΕΚ,

την τέταρτη σύμβαση ΑΚΕ-ΕΚ, όπως τροποποιήθηκε από τη συμφωνία που υπογράφηκε στον Μαυρίκιο στις 4 Νοεμβρίου 1995, και ιδιαίτερα το άρθρο 282 παράγραφος 5 και εξής,

Εκτιμώντας τα εξής:

(1) Οι χώρες ΑΚΕ έχουν συστηματικά και επανειλημμένως ζητήσει περισσότερο φιλόδοξες πρωτοβουλίες για να μειώσουν το εξωτερικό τους χρέος και, ειδικά, για 100% κατάργηση του δημοσίου χρέους τους.

(2) Στη διάσκεψη κορυφής της Ομάδας των 7 στην Κολωνία, τον Ιούνιο του 1999, οι υπουργοί ενέκριναν μία ενισχυμένη πρωτοβουλία για την παροχή γρηγορότερης, μεγαλύτερης και ευρύτερης ελάφρυνσης του χρέους. Ως αποτέλεσμα των προτεινόμενων βελτιώσεων, η Κοινότητα αποφάσισε μία σημαντική συνεισφορά της ΕΚ στην πρωτοβουλία για τις υπερχρεωμένες φτωχές χώρες ("ΥΦΧ"), τόσο ως πιστωτής, (320 εκατ. ευρώ και το υπόλοιπο, 40 εκατ. ευρώ από αυτά που είχαν προηγουμένως διατεθεί) και ως χορηγός (680 εκατ. ευρώ από το Ευρωπαϊκό Ταμείο Ανάπτυξης ("ΕΤΑ") και 54 εκατ. ευρώ από τον κοινοτικό προϋπολογισμό).

(3) Αν και χορηγείται σημαντική ελάφρυνση του χρέους στο πλαίσιο της πρωτοβουλίας για τις ΥΦΧ, ούτως ώστε να καταστεί βιώσιμο το επίπεδο της δανειοδοτικής επιβάρυνσης, πρόσθετοι πόροι για τις υπερχρεωμένες λιγότερο ανεπτυγμένες χώρες ("ΛΑΧ") ΑΚΕ θα προωθήσουν την ανάπτυξη καθώς και την καταπολέμηση της φτώχειας.

(4) Τα ειδικά δάνεια, τα οποία είναι προνομιακά μακροπρόθεσμα δάνεια που έχουν καθορισθεί και έχουν χορηγηθεί βάσει των τριών συμβάσεων Λομέ Ι, ΙΙ και ΙΙΙ, στις χώρες ΑΚΕ, δεν χρησιμοποιούνται πλέον από την έναρξη ισχύος της σύμβασης Λομέ ΙV.

(5) Η τρέχουσα συμμετοχή της Κοινότητας στην ενισχυμένη πρωτοβουλία για τις ΥΦΧ, λαμβάνει υπόψη την ανάληψη κινδύνων τόσο όσον αφορά τα ειδικά δάνεια, όσο και τα επιχειρηματικά κεφάλαια, άλλά απαιτεί από τις ΥΦΧ να χρησιμοποιούν τους βάσει της πρωτοβουλίας παρεχόμενους από την Κοινότητα πόρους, πρώτα για να εξοφλήσουν το χρέος οιουδήποτε εκκρεμούντος ειδικού δανείου πριν αρχίσουν να εξοφλούν τα επιχειρηματικά κεφάλαια.

(6) Σε πολλές ΛΑΧ των χωρών ΑΚΕ, ένας τέτοιος πρότυπος μηχανισμός ελάφρυνσης του χρέους των ΥΦΧ επαρκεί για τον διακανονισμό όλων των ειδικών δανείων, όμως δεν πρόκειται για αυτήν την περίπτωση για ορισμένες χώρες όπως η Γουιάνα, η Ζάμπια, το Μπενίν, το Τσαντ, η Μαδαγασκάρη, ο Νίγηρ, η Δημοκρατία του Κονγκό και του Τόγκο.

(7) Ο διακανονισμός όλων των ειδικών δανείων των ΛΑΧ των ΥΦΧ των χωρών ΑΚΕ, τα οποία θα εναπομείνουν μετά την πλήρη εφαρμογή του κανονικού μηχανισμού ΥΦΧ, θα κοστίσει περίπου 55-60 εκατ. ευρώ, τα οποία θα προστεθούν στο υπολογιζόμενο κόστος της ήδη αποφασισθείσας συνεισφοράς ΕΚ ως πιστωτή των 530 εκατ. ευρώ (από τα οποία έχουν δεσμευτεί 320+40 εκατ. ευρώ). ´Οταν το συνολικό κόστος του συμπληρωματικού διακανονισμού υπερβεί τα 60 εκατ. ευρώ, θα πρέπει να ληφθούν τα απαραίτητα μέτρα για την παροχή της κατάλληλης χρηματοδότησης από τους πόρους του ΕΤΑ.

(8) Μια τέτοια απόφαση θα επιτρέψει σε όλες τις ΛΑΧ των χωρών ΑΚΕ που έχουν φθάσει το σημείο λήψης απόφασης, να επωφεληθούν άμεσα από το συνολικό διακανονισμό της εξυπηρέτησης του χρέους που συνδέεται με ειδικά δάνεια, εφόσον δεν τους αφορά το άρθρο 96 και 97 της συμφωνίας του Κοτονού.

(9) Η χρηματοδότηση μιας τέτοιας περαιτέρω πρωτοβουλίας θα χρησιμοποιήσει τους μηχανισμούς που διέπουν την κοινοτική συμμετοχή στην πρωτοβουλία των ΥΦΧ ως πιστωτή.

ΑΠΟΦΑΣΙΖΕΙ ΤΑ ΕΞΗΣ:

´Αρθρο 1

Κάθε λιγότερο ανεπτυγμένη χώρα ΑΚΕ που φθάνει το σημείο λήψης απόφασης βάσει της πρωτοβουλίας για τις ΥΦΧ, θα απολαύει ενδιάμεσης κοινοτικής ελάφρυνση του χρέους της που καλύπτει τουλάχιστον τη συνολική εξυπηρέτηση του χρέους σχετικά με τα ειδικά δάνεια. Μετά το σημείο περάτωσης, η Κοινότητα θα προβεί στον διακανονισμό όλων των ειδικών δανείων προς τις λιγότερο ανεπτυγμένες χώρες ΑΚΕ, που έχουν επιλεγεί στο πλαίσιο της πρωτοβουλίας για τις ΥΦΧ, τα οποία εναπομένουν μετά την πλήρη εφαρμογή των μηχανισμών της ενισχυμένης πρωτοβουλίας υπέρ των ΥΦΧ.

´Αρθρο 2

Η πρόσθετη ελάφρυνση, ορίζεται στο άρθρο 1, θα δοθεί σε μία δόση 60 εκατ. ευρώ, από τους πόρους του 8ου ΕΤΑ ή προηγούμενων ΕΤΑ ή, μετά την έναρξη ισχύος του, από το 9ο ΕΤΑ, στο πιστωτικό ταμείο της ΕΤΕ που προορίζεται για τη χρηματοδότηση της κοινοτικής συνεισφοράς στην πρωτοβουλία για τις ΥΦΧ ως πιστωτή. Το ποσό αυτό θα προορίζεται αποκλειστικά για τους διακανονισμούς των πρόσθετων ειδικών δανείων των ΛΑΧ των χωρών ΑΚΕ και θα έχει, συνεπώς, ειδική μεταχείριση στο πλαίσιο του πιστωτικού ταμείου της ΕΤΕ.

´Αρθρο 3

Η εφαρμογή της πρόσθετης ελάφρυνσης του χρέους θα ενσωματωθεί, με τον τρόπο αυτόν, στον μηχανισμό που διέπει την ισχύουσα συνεισφορά της Κοινότητας ως πιστωτή, στην πρωτοβουλία για τις ΥΦΧ, όπως καθορίζεται στην χρηματοδοτική συμφωνία μεταξύ της Επιτροπής των ΕΚ και των χωρών ΑΚΕ. Για τις λιγότερο ανεπτυγμένες ΥΦΧ των χωρών ΑΚΕ, εφαρμόζονται οι πρότυπες διαδικασίες υπέρ των ΥΦΧ, με έναν κοινό συντελεστή μείωσης που θα επιτρέψει, τουλάχιστον, τον πλήρη διακανονισμό όλων των ειδικών δανείων: στην περίπτωση που ο κοινός συντελεστής μείωσης των ΥΦΧ είναι επαρκής για τον σκοπό αυτόν, δεν θα επέλθει καμία αλλαγή. στην αντίθετη περίπτωση, η Επιτροπή θα παρέχει, μονομερώς, πρόσθετη ελάφρυνση για να επιτύχει τον εν λόγω πλήρη διακανονισμό.

´Αρθρο 4

Στην περίπτωση που δεν χρησιμοποιηθούν πλήρως, τα 60 εκατ. ευρώ, οι υπολειπόμενοι πόροι θα χρησιμοποιηθούν για να χρηματοδοτήσουν την "πρότυπη" ελάφρυνση του χρέους των ΥΦΧ.

Άρθρο 5

Καλείται η Επιτροπή να λάβει τα απαραίτητα μέτρα για να θέσει σε ισχύ την παρούσα απόφαση, η οποία θα αρχίσει να ισχύει την ημέρα της έγκρισής της.

´Εγινε στις

Για το Συμβούλιο των Υπουργών των χωρών ΑΚΕ-ΕΚ

Ο πρόεδρος